## El Consell aprova destinar 23 milions d’euros en ajudes perquè autònoms i pimes puguen accedir a finançament a cost zero

*** Amb esta subvenció, pimes i autònoms damnificats per la riuada podran accedir a operacions que arriben a un milió amb l’aval d’una societat de garantia recíproca, destinades a inversions i necessitats de circulant
* Esta ajuda permetrà mobilitzar 150 milions en crèdits que se sumen als 200 milions de la nova línia DANA de l’IVF amb interés bonificat, amb la qual cosa la liquiditat posada en el mercat per a donar suport a la reactivació econòmica de les zones afectades és de 350 milions**

El Consell ha aprovat el decret pel qual es destinaran 23 milions d’euros en ajudes que permetran que autònoms i pimes afectats per la riuada del 29 d’octubre passat puguen accedir a finançament a cost zero a través de les entitats financeres en operacions que compten amb l’aval d’una societat de garantia recíproca.

En concret, este nou instrument financer permetrà posar a la disposició del teixit productiu afectat una quantitat total de 150 milions d’euros en préstecs a tipus zero, operacions a llarg termini i amb àmplies carències, perquè els damnificats no s’hagen de preocupar en estos moments de noves càrregues financeres i puguen centrar els seus esforços en la reconstrucció i la reactivació dels seus negocis.

Amb esta aportació la Generalitat, a través de la Conselleria d’Hisenda i Economia, cobrix el cost dels interessos i de les comissions d’aval que correspondria aplicar a estes operacions, i permet així que els damnificats puguen accedir a estes operacions sense costos financers.

**Terminis llargs i amplies carències**

Esta ajuda per a bonificar els costos financers d’operacions avalades permetrà que autònoms i empreses afectats per la riuada de l’octubre passat puguen accedir a préstecs d’entre 25.000 i un milió d’euros.

Per al finançament destinat a inversions, el termini serà d’un màxim de deu anys amb tres de carència, i per a la reposició d’existències els beneficiaris tindran un termini d’un màxim de cinc anys amb un de carència.

Una vegada aprovat el decret d’ajuda, el termini per a sol·licitar esta ajuda s’obrirà quan la Generalitat subscriga el conveni amb l’entitat col·laboradora seleccionada.

Els préstecs es podran sol·licitar a través de la xarxa oficines bancàries que tenen conveni subscrit amb esta entitat, que suposen més del 90 % de les oficines presents a la Comunitat Valenciana. També es poden demanar de manera directa a través de la seua oficina virtual.

Este nou instrument financer se suma al que va posar en marxa l’Institut Valencià de Finances (IVF) dirigit a empreses de més grandària, a les quals es permet accedir a préstecs que arriben a tres milions d’euros igualment a tipus zero.

La combinació d’estes dos línies de finançament, amb la qual s’arriba a tot el teixit productiu afectat, permetrà posar a la disposició dels damnificats un total de 350 milions d’euros de liquiditat sense cost, perquè autònoms i empreses puguen centrar-se en la reactivació dels seus negocis sense haver de preocupar-se d’atendre costos financers.

Fecha: 17/12/2024